杜汶澤同田蕊妮拍拖6年,二人喺2005年拉埋天窗。
田蕊妮十六嵗就認識杜汶澤
兩人結婚近14年,多年嚟遇過感情危機、阿澤曾患罕見疾病「米勒費雪症候群(Miller Fisher Syndrome)」,必須停工,田蕊妮當時喺寧波拍戲,自責未能喺阿澤身邊陪伴,阿澤仲安慰番佢轉頭,令田蕊妮佩服阿澤遇到逆境,仍能安然面對,讚阿澤係佢「心目中的巨人」。
但杜汶澤同田蕊妮呢對夫妻今次真係名副其實嘅同病相憐!
近日流感肆虐,連藝人田蕊妮都唔小心中咗招!
佢今日上載咗一堆藥嘅相,留言:「中咗流感!是日停工一天!」
唔少網友都叫佢多啲休息多幾日,等身體快啲好番先再搏殺,但竟然有網友留言話:「同杜生(杜汶澤)有福同享」,雖然話「小病是福」,但流感都可大可小喎,點解網友咁講先?
原來呢個「福」係特敏福個福!事關杜汶澤同老婆一樣都分享咗堆藥嘅相,當中仲有特敏福,佢留言:「我老婆佢好好,有咩都會同我分享,唔會收埋收埋…….包括病。#覺感恩」
原來兩公婆都中咗流感,認真慘!但見杜汶澤仲識得苦中作樂,應該就冇乜大礙嘅!希望杜生杜太好好休息,早日康復呀!
(綜合報道 / on.cc)